Presentamos un Plan Municipal para o desenvolvemento da agricultura ecolóxica e de proximidade - Vilalba Aberta
Presentamos un Plan Municipal para…
Dende a asemblea de Vilalba Aberta vimos de presentar a que será a nosa segunda iniciativa de cara ao Pleno Ordinario do vindeiro martes. Unha proposta en forma de plan de transitoriedade e que pretende desembocar na futura redacción dun máis extenso proxecto integral destinado ao fomento e desenvolvemento da agricultura ecolóxica e de proximidade, en tanto ca fonte de emprego e riqueza para a pequena e mediana economía do Concello.
Amparámonos para ela, no incremento das demandas dos consumidores en relación cos produtos ecolóxicos. Unha dinámica ascendente que está a crear numerosas oportunidades en todos sectores da cadea de subministración, coa conseguinte potencialidade en termos de impulso do desenvolvemento económico para as áreas rurais e semirurais do conxunto da UE. Neste senso, os estudos estiman que o mercado de produtos ecolóxicos está a medrar a un ritmo do 10-15% por ano, e que a achega dos produtos ecolóxicos ao total do mercado alimentario dos Estados membros, experimentou incrementos próximos ao 6%.
A maior seguridade económica a produtores, transformadores, distribuidores e comerciantes ecolóxicos e os beneficios económicos directos e indirectos desta tendencia á alza, fannos ver na agricultura ecolóxica e de proximidade unha verdadeira ventá de oportunidade no que ten que ver coa creación de nichos de emprego para a veciñanza, a través de empresas dedicadas á produción orgánica, á demanda de máis man de obra derivada das restricións no uso de insumos, e en base á prioridade que se dá aos métodos físicos e mecánicos de produción dende o sector. Ademais, existe unha alta compatibilidade de explotacións ecolóxicas con outro tipo de negocios rurais e empresas dedicadas ao ecoturismo e, con ela, impúlsanse novas áreas de investigación relacionadas coa protección das plantas, o benestar dos animais, os recursos renovables, etc…
Na mesma liña se pronunciaba hoxe diante da prensa o noso voceiro no Concello, Modesto Renda, quen ve na agricultura ecolóxica e de proximidade “o potencial sector estratéxico sobre o que pivote a recuperación da pequena e mediana economía de Vilalba”, destacando da mesma “a súa capacidade para influír, tanto a nivel económico coma social, na zona inmediata de implantación”.
É por isto que chamaremos ao consenso en torno a un programa ponte que abrangue dende a creación dunha plataforma de distribución directa, ata o establecemento dunha oficina de asesoramento ou a inmediata posta en marcha dun taller de emprego sobre agricultura ecolóxica dirixido a mozos desempregados/as con sensibilidade polo mundo rural. A subvención da conversión e obtención das certificacións, o establecendo dunha dotación económica nos orzamentos 2018 a través de catro partidas específicas, e o lanzamento dunha campaña de concienciación veciñal para a divulgación e fomento dos valores asociados á agricultura ecolóxica, outras das súas liñas mestras.
Categoría: Agricultura 29 Setembro, 2017 Deixar un comentario
Noticia previaPrevious post:Presentamos unha proposta de xestión municipal diante da privatización do servizo de comedor Basanta SilvaSeguinte noticiaNext post:Esixmos a comparecencia de Baamonde logo do cambio de actividade en terreo rústico dunha empresa en Sancovade